এই বই থেকেই উদাহরণ দিইঃ যেমন, ‘অলবড্ডে’ ‘আলতুসি’ ‘ধুদ্ধুড়ি নেড়ে দেওয়া’ বা, ‘চিপ্‌টেন কাটা’—শব্দগুলির সঙ্গে পরিচিত আছেন কী? এ’গুলির অর্থ যথাক্রমে, ‘কোনো কাজ গুছিয়ে না করতে পারা’, ‘অল্পে কাতর (মেয়ে)’, ‘উচিত শিক্ষা দেওয়া’ [উপেন্দ্রকিশোরে এর ময়মনসিংহী প্রতিশব্দ পড়েছিঃ ‘ইড়িমিড়িকিড়ি বাঁধন দেখিয়ে দেব’] ও ‘সমালোচনা করে কথা বলা’। না-পরিচিত থাকলে কাতর হবেন না পাঠক, কারণ এ’সকল প্রবচন অবশ্য অবশ্যই আঞ্চলিক। কলেজিকালে এক বান্ধবীর মায়ের মুখে এ’হেন নানান বাক্‌ধারা শুনে অবাক হয়েছিলাম যার একটাও আমি জানি না যদিও সেসবের নিজ-আঞ্চলিক রূপের সঙ্গে আমি যথেষ্টই পরিচিত। জানা গেল, তিনি ব্রাহ্মণবেড়িয়ার, আমি হুগলির—তাই এই ফারাক। কল্যাণীদিও যেহেতু হুগলির (দেবানন্দপুর, শরৎচন্দ্ররা এঁদের প্রজা ছিলেন) তাই তাঁর লেখা প্রবাদ মোর মা-ঠাগ্‌মা-দিদ্‌মার স্মৃতি এত বেশি করে চাগায়, তাই চোখে আনে এতো জল।